

**בית הדין הצבאי המחוזי**

**מחוז שיפוטי ז"י**

|  |  |  |
| --- | --- | --- |
| **בפני:** | **סא"ל מאיר ויגיסר** | **- אב"ד** |
|  | **רס"ן רון כהן** | **- שופט** |
|  | **סרן הילה שדה** | **- שופטת** |

**בעניין: התובע הצבאי (ע"י ב"כ, רס"ן ליאור עייש וסרן איבון אברמוביץ)**

**נגד**

**ח/XXX רב"ט ר' ל' (ע"י ב"כ,** **עו"ד שי רודה**)

**הכרעת – דין**

על פי הודאתו, מורשע הנאשם בעבירה של החזקת סם מסוכן שלא לצריכה עצמית, לפי סעיף 7(א) + (ג) רישא לפקודת הסמים המסוכנים [נוסח חדש], תשל"ג-1973, ובשלוש עבירות של סחר בסמים מסוכנים, לפי סעיף 13 + 19א לפקודת הסמים המסוכנים (נוסח חדש), התשל"ג – 1973, בהתאם לכתב האישום המתוקן ולפרטים הנוספים.

**ניתנה היום, ב' באייר תש"פ, 26/04/2020, והודעה בפומבי ובמעמד הצדדים.**

\_\_\_\_(\_-\_)\_\_\_\_\_\_­ \_\_\_\_(\_-\_)\_\_\_\_ \_\_\_\_(\_-\_)\_\_\_\_

שופט אב"ד שופטת

**גזר – דין**

1. הנאשם הורשע בשורה של עבירות סמים חמורות. פרטי האישום הראשון עד השלישי עוסקים בשלוש עבירות של סחר בסמים מסוכנים שביצע הנאשם עם סוכן מצ"ח 063 שפעל מולו. הנאשם פגש בסוכנים בעיר חדרה והם יצאו יחדיו למשימה צבאית.

**ביום 9 ביולי 2019**, ביחידתו הצבאית של הנאשם, בסיס טירונים דותן, מסר הנאשם לסוכן 063 שקית ניילון שקופה אשר הכילה סם מסוכן מסוג קוקאין במשקל של כ- 0.56 גרם. לבקשת הסוכן, הם נפגשו שוב בהמשך אותו היום, בחניון בחדרה ושם קיבל הנאשם מאדם אחר סם מסוכן מסוג קוקאין במשקל 5.14 גרם והעבירו אל הסוכן, בתמורה ל-4,800 ש"ח.

**ביום 15 ביולי 2019**, בהתאם לסיכום מראש, נפגשו הנאשם והסוכן בחניון בחדרה והנאשם העביר לסוכן שתי שקיות שבתוכן תערובת של סמים מסוכנים מסוג MDMA ו"קטמין" במשקל של כ- 9.83 גרם תמורת 5,000 ש"ח.

העסקה השלישית התרחשה **ביום 29 ביולי 2019** בחניון הסמוך לחוף אולגה בחדרה. הנאשם העביר לסוכן 4 שקיות שקופות שהכילו 17.94 גרם של תערובת של סמים מסוכנים מסוג MDMA ו"קטמין" תמורת 9,000 ש"ח.

בפרט האישום **הרביעי**, הורשע הנאשם בכך שבסמוך ליום מעצרו 29 ביולי 2019 החזיק על גופו של סם מסוג קטאמין במשקל 1.53 גרם (כמות שהיא לא לצריכה עצמית).

1. הצדדים הציגו בפנינו הסדר טיעון ובו הסכמה על כלל מרכיבי הענישה; הם ביקשו במשותף כי יוטל על הנאשם עונש של 18 חודשי מאסר לריצוי בפועל, לצד מאסר על תנאי, קנס בסך 10,000 ₪, 364 ימי פסילת רישיון נהיגה והורדה בדרגה. ההגנה ביקשה (בניגוד לעמדת התביעה) כי נורה על כך שעונש הפסילה יחל באופן מיידי, בעוד הנאשם מצוי במאסר.
2. הצדדים התחשבו בחומרת העבירות בהן הורשע הנאשם. מנגד התחשבו בהודאתו במעשיו, בנטילת האחריות על מעשיו ובנסיבותיו האישיות. כמו כן, התחשבו בפגיעה בזכויותיו של הנאשם כמפורט בהחלטה שנתנה בטענות הזוטא. ההגנה הוסיפה כי הנאשם היה מצוי לקראת שחרורו מן השירות. בדברו האחרון, הביע הנאשם חרטה על מעשיו.

**על החומרה שבעבירות הסחר בסמים**

1. כידוע, הנזק הנגרם ממנגנון הפצת הסמים המסוכנים, למשתמשים עצמם, לבני משפחותיהם ולחברה כולה הוא עצום. בית המשפט העליון עמד על כך שעבירות הסחר בסמים הן גורם מחולל פשיעה המצוי ברקע ביצוען של עבירות רבות נוספות - במיוחד עבירות רכוש ואלימות. פועל יוצא מכך, שהצורך לגדוע את מנגנון הפצת הסם הוא צו המוטל על מערכת המשפט בכלל ועל בתי הדין הצבאיים בפרט וביתר שאת.
2. כפי שנקבע בפסיקה, בעת בחינת העונש בעבירות של סחר בסם מסוכן יש להתחשב ב**תפקידו ובמעמדו של הנאשם** בהיררכיה העבריינית ובתרומתו לפעולות שקידמו את עסקי הסמים אשר בגינם הועמד לדין ב**כמות** **הסמים,** מספר העסקאות בהם נטל חלק הנאשם ותדירותן של העסקאות הנ"ל; **בשיתוף הפעולה מצד הנאשם עם החוקרים** ובאופן ניהול משפטו. הובהר, כי גם במקרים שבהם מדובר במכירה של כמויות סם שאינן גדולות הרי ש"אין בכך כדי להפחית מחומרתן של עבירות אלה ומהצורך למגר אותן באמצעות הטלת עונש בעל היבט הרתעתי" (רע"פ 7996/12 **יוסף נ' מדינת ישראל** (2013), בעמ' 7). אשר לנסיבותיו האישיות של הנאשם, קשות ככל שיהיו - בעבירות מסוג זה יש לייחס להן את המשקל השולי ביותר (ע"פ 3759/03 **תמיר נ' מדינת ישראל** [פורסם בנבו] (19.2.2004)).
3. נפסק כי: "נגע הסמים מכלה בישראל כל חלקה טובה. כמות המילים שהושמעו באשר לצורך להילחם בנגע זה היא אין סופית. אין לך בית משפט בכל ערכאה שהיא, שלא חוזר על האמירות שעניינן המלחמה שהוקדשה לביעור התופעה, ענישה מחמירה ככלי מרכזי במלחמה זו, והצורך להכות בכל אחת מחוליות הפצת הסם בין אם מדובר בבלדר, ובין אם מדובר במי שמעמדו בהיררכיה באותה פעולה ספציפית שעליה נסוב הדיון גבוה יותר" (ע"פ 484/05 **שגב נ' מדינת ישראל** (2006)).
4. עוד נקבע, כי ראוי כי הענישה בעבירות אלה תהיה מרתיעה במיוחד כאשר מדובר בחייל אשר נמנה עם שורות הצבא וחב חובות אמון מוגברות כלפי עמיתיו לשירות, מפקדיו והציבור כולו (ע/17,18/14 **סמל אבו זהרי נ' התצ"ר** (2015)).
5. באשר לרמות הענישה בעבירות של סחר בקוקאין ראו רע"פ 6871/19 **סאמר אבו טאיע נ' מדינת ישראל** (2019) שם הוטל עונש של 24 חודשי מאסר בפועל לצד עונשי מאסר מותנים, קנס וחילוט. נקבע כי העונש ההולם לכל אירוע של סחר בסם מסוכן מסוג קוקאין במשקלים שבין 9 ל-40 גרם נע בין 12-40 חודשי מאסר בפועל. ברע"פ 126/15 **טל חביף נ' מדינת ישראל** (2015) נקבע כי מתחם העונש ההולם בגין כל אירוע של מכירת סם מסוכן מסוג קוקאין נע בין 8 ל-18 חודשי מאסר בפועל.

**מן הכלל אל הפרט**

1. הנאשם הורשע בעבירות סמים חמורות; ב-3 הזדמנויות שונות ובתוך פרק זמן קצר של פחות משלושה שבועות, הוא סחר **בסמים מסוכנים מסוגים שונים: בקוקאין ובתערובת של סמים מסוכנים מסוג MDMA ו"קטמין", שהשלכותיהם על התודעה היא קשה.** הנאשם קיבל **תמורה משמעותית** עבורם – סכום מצטבר של קרוב ל 20,000 ₪.
2. התחשבנו בשיקולים שפירטו הצדדים: הנאשם נטל אחריות על המעשים, תוך ויתור על טענות משפטיות וראייתיות. הצדדים אף הסכימו כי יש להחלטה במשפט הזוטא, על הפגיעה בזכויותיו של הנאשם המפורטות בה משמעות בנוגע לקביעת מידת העונש. לאחר ששקלנו את כלל השיקולים הצריכים לעניין, סברנו כי העונש אליו הגיעו הינו סביר, **אף כי הוא מקל עם הנאשם במידה רבה**.
3. באשר למועד תחילת ריצוי עונש הפסילה, לא מצאנו כי ההגנה הציגה בפנינו טעם מיוחד המצדיק את בקשתה, שמשמעותה המעשית היא איון 3 חודשים מתוך תקופת הפסילה המוסכמת. סברנו, כי ההקלה שאותה קיבל הנאשם במידת העונש די בה כדי לסייע לו בשיקומו לאחר השחרור. אנו תקווה כי הנאשם ישתלב היטב בחיים האזרחיים וימצא עבודה שתסייע בשיקומו.

**סוף דבר**

1. על הנאשם יוטלו, אפוא, העונשים הבאים:
2. שמונה עשר (18) חודשי מאסר לריצוי בפועל, שיימנו החל מיום מעצרו.
3. עונש מאסר מותנה בן שמונה עשר (18) חודשים למשך שלוש (3) שנים, שלא יעבור עבירה מסוג פשע לפי פקודת הסמים המסוכנים [נוסח חדש], התשל"ג – 1973.
4. עונש מאסר מותנה בן שלושה (3) חודשים למשך שלוש (3) שנים, שלא יעבור עבירה אחרת לפי פקודת הסמים המסוכנים [נוסח חדש], התשל"ג – 1973 וכן עבירה לפי חוק המאבק בתופעת השימוש בחומרים מסכנים, התשע"ג – 2013.
5. עונש מאסר מותנה בן שלושים (30) ימים למשך שנתיים (2), שלא יעבור עבירה לפי סעיף 127א לחוק השיפוט הצבאי, התשט"ו – 1955, או עבירה שעניינה אי קיום הוראות המחייבות בצבא לפי סעיף 133 לחוק השיפוט הצבאי, התשט"ו -1955, בגין שימוש בחומר משכר כהגדרתו בפקודת מטכ"ל 33.0220, למעט משקה משכר.
6. הורדה לדרגת טוראי.
7. קנס כספי בסך עשרת אלפים (10,000) ש"ח אשר ישולם ב-עשרה (10) **תשלומים חודשיים ושווים החל מיום 1 בספטמבר 2020. אי עמידה בתשלום אחד מן התשלומים יעמיד את הקנס כולו לפירעון מידי. לא ישולם הקנס, יישא הנאשם ב-שלושה (3) חודשי מאסר תמורתו.** הקנס יועבר לטובת קרן החילוט.
8. שלוש מאות שישים וארבעה (364) ימי פסילה של רנצ"א שמניינם החל מיום שחרורו מן המאסר. תקופת הפסילה תחל להימנות רק מיום הפקדת רישיונו של הנאשם בסמכות רישוי צה"ל ביפו.

**מכשירו הסלולארי של הנאשם שנתפס בידי רשויות מצ"ח יחולט. מצ"ח תאפשר לנאשם להעתיק מן המכשיר את המדיה המצויה בו. האופנוע, מ.ר. 87-47167 שנתפס יושב לנאשם או למי מטעמו.**

**זכות ערעור כחוק.**

**ניתן היום, ב' באייר התש"ף, 26 באפריל 2020, והודע בפומבי ובמעמד הצדדים.**

\_\_\_\_(\_-\_)\_\_\_\_\_\_­ \_\_\_\_(\_-\_)\_\_\_\_ \_\_\_\_(\_-\_)\_\_\_\_

שופט אב"ד שופטת

העתק נכון מן המקור

ליבי יעקובי, סרן

ע. משפטית לנשיאת בית הדין

חתימת המגיה תאריך הדפסה: 26/04/2020

נערך על ידי א.מ.